钦定古今图书集成/理学汇编/学行典/第109卷 > 朱子全书 > 《师道》潘兴嗣
## 钦定古今图书集成/理学汇编/学行典/第109卷 > 朱子全书 > 《师道》潘兴嗣

师道久不振，小儒咸自私。破崖求圭角，务出己新奇。
恻恻去圣远，《六经》秦火隳。不有传授学，涉猎安所为。
汉儒守一经，学者如云随。承习虽未尽，模法有根基。
荐绅立朝廷，开口应万机。附对皆据经，金石确不移。
“熟烂见本末，较然非可欺。吾愿下学官，各立一经师。
务尽道德业，不取章句辞。庶几昔人风，炳然复在兹。”

汉班固《两都赋》，“命夫惇诲故老，名儒师傅，讲论乎六
艺，稽合乎同异。”

魏应璩《百一诗》：“子弟可不慎，慎在选师友。师友必良
德中，才可进诱。”

晋潘岳《闲居赋》，“教无常师，道在则是，故髦士投绂，明
王怀玺，训若风行，应如草靡。”

司马越《与阮瞻书》：“礼年八岁出就外傅，明始可以加
师训之责。十年曰：‘幼学明可以渐，先王之教也。然学
之所入者浅，体之所安者深，讽诵遗言，不如亲承风
旨。小儿既无令淑之质，不闻道德之风。望诸君时以
闲暇，周旋诲接’。”

唐杜之松《答王绩书》：“官守有限，就学无因，延颈下风，
我劳何极。诚恐炖煌孝廉，守琴书而不出；酒泉太守，
列钟鼓而空还。道既知尊，荣何足恃，岂不能正平公
之坐，敬养亥唐；屈文侯之膝，恭师子夏。